Keywords

Summary



Keywords

1. Kopienas preču zīme – Kopienas preču zīmes definīcija un iegūšana – Absolūti atteikuma pamatojumi – Preču zīmes, kas sastāv tikai no apzīmējumiem vai norādēm, kuri var kalpot, lai apzīmētu preces īpašības

(Padomes Regulas Nr. 40/94 7. panta 1. punkta c) apakšpunkts)

2. Kopienas preču zīme – Kopienas preču zīmes definīcija un iegūšana – Absolūti atteikuma pamatojumi – Apzīmējuma aprakstošais raksturs

(Padomes Regulas Nr. 40/94 7. panta 1. punkta b) un c) apakšpunkts)

3. Kopienas preču zīme – Kopienas preču zīmes definīcija un iegūšana – Absolūti atteikuma pamatojumi – Preču zīmes, kam nav atšķirtspējas, aprakstošas preču zīmes vai parastas preču zīmes – Izņēmums – Atšķirtspējas iegūšana izmantošanas rezultātā

(Padomes Regulas Nr. 40/94 7. panta 3. punkts)

Summary

1. Apzīmējums “EUROPIG”, kas tika pieteikts reģistrācijai attiecībā uz “gaļu, mājputniem (gaļu); medījumu; gaļas ekstraktiem; no konservētas gaļas un/vai dārzeņiem pagatavotiem ēdieniem, konservētu gaļu; cīsiņiem; desām; cūkgaļas izstrādājumiem; kūpinājumiem; šķiņķi; speķi; pastētēm”, kas Nicas nolīguma nozīmē ietilpst 29. klasē, un “gaļas pastētēm; mīklas (konditorejas izstrādājumiem)”, kas minētā nolīguma izpratnē ietilpst 30. klasē, no angļu valodā runājoša vidējā patērētāja viedokļa ir tāds, kas apraksta Kopienas preču zīmes reģistrācijas pieteikumā norādītās preces.

Šis apzīmējums sastāv vienīgi no norādēm, kas var kalpot, lai norādītu konkrētas attiecīgo preču īpašības. Šo apzīmējumu, kas asociējas ar minētajām īpašībām, konkrētā sabiedrības daļa var uztvert kā norādi uz produktiem, kas iegūti no cūkām un ir ražoti Eiropā.

Turklāt neoloģismam “europig”, ņemot vērā angļu valodas leksikas normas, piemīt nevis neparasta, bet gan parasta struktūra. Reģistrācijai pieteiktā preču zīme tātad, no mērķa sabiedrības viedokļa raugoties, nerada pietiekami attālinātu iespaidu no tā, ko rada vienkāršs to veidojošo vārdisko elementu savienojums, tādējādi, lai mainītu jēgu vai nozīmi.

(sal. ar 31. un 34.–36. punktu)

2. Vārdiskai preču zīmei, kas ir preču vai pakalpojuma īpašības aprakstoša Regulas Nr. 40/94 par Kopienas preču zīmi 7. panta 1. punkta c) apakšpunkta izpratnē, ņemot vērā šo faktu, noteikti nepiemīt atšķirtspēja attiecībā uz tām pašām precēm un pakalpojumiem minētās regulas 7. panta 1. punkta b) apakšpunkta izpratnē.

(sal. ar 47. punktu)

3. Lai preču zīme iegūtu atšķirtspēju izmantošanas rezultātā Regulas Nr. 40/94 par Kopienas preču zīmi 7. panta 3. punkta izpratnē, ir vajadzīgs, lai vismaz ievērojama konkrētās sabiedrības daļa, pateicoties preču zīmei, identificē attiecīgās preces vai pakalpojumus kā tādus, ko ražo vai piegādā konkrēts uzņēmums. Tomēr apstākļus, pastāvot kuriem atšķirtspējas iegūšanu izmantošanas rezultātā var uzskatīt par īstenojušos, nevar konstatēt, pamatojoties vienīgi uz tādu vispārēju un abstraktu informāciju kā konkrēts procentuālais apjoms.

Lai izvērtētu atšķirtspējas iegūšanu izmantošanas rezultātā, cita starpā ir jāņem vērā tādi faktori kā preču zīmes iegūtā tirgus daļa, šīs preču zīmes izmantošanas intensitāte, ģeogrāfiskā platība un ilgums, uzņēmuma šīs preču zīmes popularizēšanai veikto investīciju apjoms, ieinteresēto personu īpatsvars, kuras, pateicoties preču zīmei, identificē preci kā tādu, ko ražojis konkrēts uzņēmums. Šajā sakarā atbilstoši pierādījumi tostarp ir Tirdzniecības un rūpniecības kameru un citu profesionālo apvienību paziņojumi.

(sal. ar 55. un 56. punktu)